Motor skeur in twee in gru-botsing; 2 sterfFoto: ER24 Twee mense is Vrydagaand dood in ŉ gru-ongeluk op die pad tussen Bethal en Hendrina in Mpumalanga. Werner Vermaak, woordvoerder van ER24, het gesê paramedici van ER24 en die provinsiale nooddienste het teen 18:00 by die toneel opgedaag waar ŉ bakkie en motor met mekaar gebots het. Volgens Vermaak is die motor tydens die botsing in twee geruk. “Twee insittendes in die motor het noodlottige beserings opgedoen. Hulle is op die toneel dood verklaar,” het Vermaak gesê. ŉ Vrou wat ook in die motor was, asook twee insittendes van die bakkie het geringe tot matige beserings opgedoen. Hulle is op die toneel behandel voordat hulle na ŉ nabygeleë hospitaal geneem is. Die oorsaak van die botsing word ondersoek. Foto: ER24